আচার্য সদনে ঢোকার চেষ্টা চাকরিহারাদের, ধুন্ধুমার কাণ্ড, দেখুন কী অবস্থা

কলকাতা: ‘যোগ্য-অযোগ্যদের সম্পূর্ণ তালিকা প্রকাশ হবে আজই’! এসএসসি দফতরের সামনে দাবি চাকরিহারা শিক্ষকদের (SSC Jobless Teachers)। এসএসসিকে (SSC Recruitment Case) তালিকা প্রকাশের ডেডলাইন বেঁধে দিয়েছিল চাকরিহারা শিক্ষকরা।সন্ধে সাড়ে ছ’টা পেরিয়েছে, চাকরিহারাদের ডেডলাইন পার। চাকরিহারাদের প্রতিনিধিদের এসএসসি নাকি জানিয়েছে, মাত্র তিনটি কাউন্সিলিং বৈধ। বাকিদের চাকরি বাতিল করা হবে। এই খবর প্রকাশ্যে আসতেই এসএসসি ভবনের সামনে ধুন্ধুমার বেঁধে গিয়েছে। চাকরিহারাদের বিক্ষোভে তুলকালাম পরিস্থিতি সল্টলেকে আচার্য সদনের সামনে। পরিস্থিতি সামাল দিতে কাঁদানে গ্যাস ছোড়া হয়েছে। অতিরিক্ত পুলিশ বাহিনীও আনা হয়েছে।

সোমবার যোগ্য-অযোগ্যের নামের তালিকা প্রকাশের দাবিতে এসএসসি ভবন অভিযানের ডাক দিয়েছিলেন আন্দোলনরত শিক্ষক-শিক্ষাকর্মীরা। চাকরিহারাদের অভিযোগ, সন্ধ্যা ৬টা পেরিয়ে গেলেও এখনও যোগ্যদের তালিকা প্রকাশ করা হয়নি। এসএসসি ভবনের সামনে বিক্ষোভ দেখাচ্ছেন চাকরিহারা শিক্ষকেরা। পরিস্থিতি সামলাতে গিয়ে রীতিমতো কালঘাম ছোটে পুলিশ। বিক্ষোভ কারীদের বুঝিয়ে শান্ত করার চেষ্টা করে পুলিশ। তাতে কোনও কাজ হয়নি। পুলিশের সঙ্গে কথা কাটাকাটি বিক্ষোভকারী চাকরিহারা শিক্ষকদের। পুলিশ তাদের শিক্ষকসুলভ আচরণ করতে বলে। কিন্তু তা কানেই তুলছেন না বিক্ষোভকারীরা। আন্দোলনকারী শিক্ষকদের দাবি, এসএসসি-র চেয়ারম্যানের সঙ্গে দেখা করেই ফিরব। যত ক্ষণ না তালিকা প্রকাশ হবে তত ক্ষণ পর্যন্ত এই আন্দোলন তাঁরা চালিয়ে যাবেন বলে জানিয়েছেন ‘যোগ্য’ চাকরিহারা শিক্ষকেরা। বিক্ষোভকারীরা জানালেন সারা রাত জাগবেন তারা। এসএসসির চেয়ারম্যানকে আটকে রাখবেন।